
На основу члана 138. став 1. Устава Републике Србије („Сл. гласник РС“ бр. 98/06) и чланова 1. став 1. и 31. став 2. Закона о Заштитнику грађана („Сл. гласник РС“ бр. 79/05 и 54/07) у поступку контроле законистости и правилности рада Општинске управе Општине Ћуприја, по притужби А.А.  из Ћ..., Заштитник грађана 
У Т В Р Ђ У Ј Е

Општинска управа Општине Ћуприја начинила је пропуст у раду који је проузроковао повреду принципа добре управе и повреду права А.А., из  Ћ... на мирно уживање својине, тиме што није спровела нити обезбедила спровођење сопствених одлука - решење број  463-141/92-04-1 од 7. септембра 1995. године и закључак о дозволи извршења од 4. јуна 1997. године.
На основу утврђених недостатака у раду, Заштитник грађана упућује Општинској управи Општине Ћуприја следећу 

П Р Е П О Р У К У

I
Потребно је да Општинска управа Општине Ћуприја. без одлагања предузме све неопходне мере, сагласно позитивноправним прописима, ради спровођења извршења решења број 463-141/92-04-1 од 7. септембра 1995. године и закључка  о дозволи извршења решења од 4. јуна 1997. године, или да у складу са законом донесе други одговарајући управни акт, чиме ће успоставити законски оквир тренутног поступања органа управе.
II
Општинска управа Општине Ћуприја ће у будућем раду благовремено и ефикасно спроводити, односно обезбеђивати спровођење одлука сопствених органа.

Општинска управа Општине Ћуприја. обавестиће Заштитника грађана, у року од 60 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препоруци Заштитника грађана поступљено.
Р а з л о з и:
Заштитник грађана примио је 27. августа 2010. године притужбу А,А.,, из Ћ.... Увидом у притужбу и сагледавањем приложене документације установљено је да је притужба поднета поводом непоступања Општинске управе Општине Ћуприја по сопственом решењу о уклањању бетонске ограде и предају у државину, као и закључку о дозволи извршења решења.

Наиме, из приложене документације произилази да је Одељење за општу управу, скупштинске и заједничке послове Општинске управе Ћуприја  7. септембра 1995. године донело Решење број 463-141/92-04-1 којим је од заузимача одузето самовласно заузето земљиште, корисништво Општине Ћуприја, а заузимачи обавезани да уклоне бетонску ограду са дела предметне парцеле и да заузети део парцеле предају у државину општини Ћуприја у року од 15 дана од правоснажности решења. Одељење за општу управу, скупштинске и заједничке послове Општинске управе Ћуприја. је 4. јуна 1997. године донело Закључак о дозволи извршења овог решења, којим је одређено његово извршење на тај начин што ће бетонска ограда бити од стране службеног лица органа уклоњена са дела парцеле означене као к.п. 3216/1 пут у мзв. „село“ ..., а делови ове парцеле које су заузели извршеници биће предати у државину представнику општине. Одлукама Врховног суда Србије у предметима У. бр. 2893/96 и У. бр. 4553/97 одбијене су тужбе изјављене против решења Министарства финансија поводом донетог решења и закључка о дозволи извршења, чиме је потврђена правилност поступања првостепеног органа у овој ствари. Истовремено, из документације произилази да се притужилац, као власник суседне парцеле, више пута усмено и писаним путем обраћао надлежним органима општине Ћуприја са захтевом за спровођење решења о уклањању изведених радова и закључка о дозволи његовог извршења, а последњи пут се, пре подношења притужбе Заштитнику грађана, обратио Општинској управи општине Ћуприја 11. августа 2010. године. Притужилац изричито наводи да нико од оних којима се обраћао није реаговао на његове приговоре и молбе и спровео донето решење и истиче да је спровођење овог решења и закључка од велике важности, с обзиром да заузети део парцеле представља пут и његов једини прилаз од куће до главног пута, те да је њиховим неспровођењем  онемогућен у нужном прилазу својој кући.

Оцењујући наводе из притужбе као и приложену документацију, те чињеницу да је у конкретном случају реч о примени републичких закона, других прописа и општих аката, односно повреди принципа добре управе, те могућој повреди права грађанина на мирно уживање имовине, Заштитник грађана је покренуо поступак контроле законитости и правилности рада Општинске управе Општине Ћуприја, о чему је овај орган обавештен 4. октобра 2010. године, у складу са чланом 29. Закона о Заштитнику грађана. Истим актом затражено је изјашњење о свим чињеницама и околностима значајним за доношење става о основаности притужбе. 

Актом Одељења за урбанизам и имовинскоправне послове Општинске управе Општине Ћуприја  број 07-29/10-01 од 25. октобра 2010. године,  Заштитник грађана је обавештен да је Одељење за урбанизам и имовинскоправне послове Општинске управе општине Ћуприја 2. априла 2002. године примило закључак о дозволи извршења број 463-141/92-01-1 од 4. јуна 1997. године, којим се одређује извршење Решења број 463-141/92-04-1 од 4. септембра 1995. године, тако што ће бетонска ограда бити уклоњена од стране службеног лица са дела парцеле означене као кп. бр. 3216/1 пут у мзв „Село“ ... у површини од 126м2 и иста предата у државину представнику општине Ћуприја. Истовремено, Заштитник грађана је обавештен да је Закључком Општинског већа број 06-98/10-01-1 од 27. јула 2010. године покренут поступак о укидању тог дела пута, јер се ради о делу пута који никада није био у функцији, а на терену ниједан мештанин због тога не трпи да дође до своје парцеле. Посебно је истакнуто да подносилац притужбе није странка у спору и да се ради о имовини, корисништву општине Ћуприја.

У допунском изјашњењу Начелника општинске управе Општине Ћуприја. број 07-39/10-01 од 9. децембра 2010. године, Заштитник грађана је обавештен да подносилац представке износи нетачне чињенице у погледу немогућности прилаза парцели и кући, као и необавештености о узроцима неспровођења предметног закључка; да је спор око предметне парцеле покренут пред Општинским судом у Ћуприји 1974. године, у ком је суд утврдио да се спорни део парцеле не користи као пут још од 1936. године; да и решење Секретаријата за опште, привредне и инспекцијске послове СО Ћуприја. број 351-672/79-03-1 од 18. децембра 1979. године, којим се инвеститору ООУР „Е...“ Ћуприја одобрава реконструкција н.н. ел. мреже и замена ел. стуба који се управо налази на средини парцеле, представља доказ да предметни део парцеле није био у функцији, као и да није ни планирано да се на том делу предметне парцеле фактички успостави пут. Посебно се наводи да је надлежна служба 27. маја 2002. године приступила извршењу закључка принудним путем, али да том приликом надлежни орган није могао да спроведе извршење јер према подацима геодетске Службе за катастар непокретности стање у погледу заузећа предметне парцеле на терену није одговарало стању утврђеном у закључку, као и да странке у поступку ни до данас нису предузеле потребне радње да би могао да се спроведе закључак. Истовремено су поновљени наводи у погледу Закључка који је донело Општинско веће Ћуприје у вези укидања дела предметног пута, а посебно је учињен осврт на обраћања подносиоца притужбе Општини Ћуприја, при чему је наведено да је подносилац притужбе потпуно упознат са током поступка, као и да је присуствовао седници Општинског већа када је донет закључак о укидању пута. Истовремено је наведено да Општинској управи – надлежној служби није достављен нови закључак Општинског већа од 8. октобра 2010. године, који се помиње у допису Заштитника грађана.

Чланом 58. став 1. Устава Републике Србије („Сл. гласник РС“, бр. 89/2006) јемчи се мирно уживање својине и других права стечених на основу закона. Одредбом члана 267. став 1. Закона о општем управном поступку („Сл. лист СРЈ“, бр. 33/97 и 31/2001 и „Сл. гласник РС“, бр. 30/2010) предвиђено је да административно извршење спроводи орган који је ствар решавао у првом степену, ако посебним прописом није друкчије одређено. Одредбом члана 269. став 1. закона прописано је да се административно извршење, које спроводи орган који је управну ствар решавао у првом степену, спроводи на основу решења које је постало извршно, и закључка о дозволи извршења, док су одредбом члана 271. овог закона предвиђени случајеви у којима ће се административно извршење обуставити, односно одложити.

Сагледавајући наведене прописе и податке до којих се дошло током спроведеног поступка контроле правилности и законитости рада Општинске управе Општине Ћуприја. утврђено је да је непоступањем по извршном решењу о уклањању бетонске ограде и предају у државину Општини Ћуприја, Општинска управа Општине Ћуприја. пропустила да усагласи чињенично стање са нормативним, чиме је осујетила циљ и начела управног поступка, а тиме и повредила принципе добре управе.
Тврдње Општинске управе Општине Ћуприја да подносилац притужбе није странка у поступку, као и да нема правни интерес да захтева спровођење решења о рушењу, Заштитник грађана није могао прихватити, нити су ови наводи релевантни за спровођење предметног решења. Подносилац притужбе, као власник суседне парцеле, при чему предметни пут, а како произилази из копије плана, представља једини прилаз његовој парцели од главног пута, свакако је заинтересовано лице у поступку које у њему може да учествује ради заштите својих права и интереса. 
Такође, наводи органа да је у судском поступку утврђено да се спорни део парцеле не користи као пут, да су од органа управе донета и друга решења којим се ово доказује, као и да је Општинско веће покренуло поступак укидања предметног пута, не могу се прихватити као законски разлози неспровођења правоснажног и извршног акта. Наиме, чињеница да је неки део парцеле пут, њива или сл., а тиме и да је утврђен начин њеног коришћења је ирелевантна за само извршење управног акта, имајући у виду да из диспозитива, па и образложења предметног решења о извршењу и закључка, административно извршење није условљено ознаком парцеле, њеном функцијом и начином коришћења. 
Ипак, користимо прилику да укажемо на Пресуду Окружног суда у Ужицу Гж. 476/2009 од 24. фебруара 2009. године. Суд је у овој одлуци констатовао да је некатегорисани пут, сходно члану 3. Закона о јавним путевима у државној својини, и без обзира на то што се не одржава и не користи за саобраћај, законом није предвиђена могућност да путеви, као добра у општој употреби, услед некоришћења изгубе то својство. Напротив, како се у образложењу ове судске одлуке даље наводи, одредбом члана 12. став 3. Закона о јавним путевима је предвиђено да ако се део државног пута из става 1. овог члана не користи за саобраћај, о начину и условима коришћења земљишта на коме се налази тај пут, одлучиће управљач јавног пута у року од три месеца од дана престанка коришћења пута за саобраћај. Став суда је да је на овај начин законом предвиђено да се у погледу начина и услова коришћења пута спроводи одговарајући управни поступак од стране управљача пута, и то само у погледу коришћења пута.

Истовремено, Заштитник грађана није могао прихватити ни наводе органа да странке у поступку нису предузеле потребне радње да се спроведе предметно решење у погледу усаглашавања стања на терену и стања утврђеног у закључку. Наиме, није јасно које би мере странке у конкретном случају требале да предузму, с обзиром да се ради о решењу којим су извршеници обавезани да уклоне бетонску ограду и заузети део парцеле предају у државину општини Ћуприја. Дакле, како се у конкретном случају ради о имовини општине, органи локалне самоуправе су у обавези да по службеној дужности, не само доносе решења о рушењу, већ и захтевају њихово принудно извршење, а с тим у вези и предузму све неопходне мере како би било могуће извршити управни акт који и даље постоји у правном поретку.
Органи управе су, у оквиру начела управног поступка и принципа добре управе дужни да странкама омогуће што лакшу заштиту својих права и интереса, водећи рачуна да остваривање њихових права и правних интереса не буде на штету права и правних интереса других, нити у супротности са законом утврђеним јавним интересима. Органи управе који воде поступак дужни су да обезбеде успешно и квалитетно остваривање и заштиту права и правних интереса физичких лица, правних лица или других странака.
Административно извршење донетог управног акта спроводи се ради усаглашавања чињеничног стања са стањем које је утврђено решењем, и оно је циљ доношења управног акта и читавог управног поступка. С тим у вези, не могу се прихватити наводи органа о постојању околности који на било који начин спречавају извршење управног акта, а имајући у виду да се правоснажно решење којим је странка стекла одређена права, односно којим су странци одређене неке обавезе може поништити, укинути или изменити само у случајевима који су предвиђени законом.
Органи управе су дужни да, у оквиру својих законом одређених надлежности, поступају по захтевима грађана на доследан начин, поштујући оправдана и разумна очекивања која грађани имају, а с обзиром на претходну праксу органа јавне власти. Уколико постоје објективни и одлучни разлози за другачије поступање у конкретном случају, они морају бити образложени. Приликом доношења одлука и у вршењу других службених радњи, јавни службеници разматрају и цене све одлучне чињенице и дају им одговарајући значај, а нерелевантне чињенице и околности искључују. Такође, органи управе су дужни да поступају у разумном року, пруже адекватна и потпуна обавештења о току поступка. 
Имајући у виду да орган управе у конкретном случају, није спровео административно извршење ни након више од четрнаест година од извршности свог управног акта, недвосмислено се указује на неажурност и недоследност у поступању, а тиме и на повреду принципа добре управе, као и на злоупотребу закона и самовољу органа.
Заштитник грађана је неспорно утврдио да је Општинска управа Општине Ћуприја  пропустила да спроведе административно извршење сопственог управног акта који и даље постоји у правном поретку, а у складу са начелима и принципима добре управе који се огледају у законитости, сврсисходности, доследности и поштовању оправданих очекивања грађана.
На основу свих утврђених чињеница и околности, Заштитник грађана је утврдио пропуст у правилности и законитости рада Општинске управе Општине Ћуприја. на штету остваривања права грађана и, сагласно члану 31. став 2. Закона о Заштитнику грађана, упутио органу управе препоруку ради отклањања уочених недостатака у раду, као и у циљу унапређења рада органа управе и спречавања сличних пропуста у будућности.

